Šipoš, Michal, poslanec NR SR (2024-02-28):
Ďakujem veľmi pekne za vystúpenie. Tak na úvod, keďže pán predsedajúci hovorí o tom, že som utekal zo sály, tak len chcem povedať plénu, že prečo som si nechal prepadnúť vystúpenie, pretože som očakával, že pôjde vystúpiť prihlásený pán poslanec Kaliňák a chcel som naňho reagovať, chcel som si ho vypočuť, lebo s vami sa veľmi ťažko diskutuje. Chceli, viacerí opoziční kolegovia tu dávajú argumenty, pýtajú sa, chcú reagovať, ale vládni poslanci sú len ticho a čakajú, kedy už ten čas uplynie a kedy už si to odhlasujú, skončí sa schôdza, neprerokuje sa dvadsať zákonov, ktoré sú ešte v programe, a budete mať pokoj, bude mať Peter Pellegrini, mať šancu robiť prezidentskú kampaň a už mať pokoj. Takže chcel som reagovať na pána Kaliňáka, ale pán Kaliňák zjavne ušiel, lebo keby neušiel, tak by bol tu a vystupoval by. Takže chcem poďakovať všetkým kolegom z opozície, ktorí vystúpili, tým, ktorí mohli vystúpiť a mali na to čas, pretože opäť, tak ako ste to robili pri zákonoch, či už kompetenčný, či už štátny rozpočet, alebo Trestný zákon, skrátené konanie, prvé, druhé čítanie a zarezali ste rozpravu, obmedzili ste nám čas. Tak ako hovoril Gábor Grendel, nie všetci poslanci majú možnosť vystúpiť, nie všetci poslanci majú možnosť dávať faktické, ako sme tu párkrát videli, kedy chcel dať poslanec opozičný faktickú poznámku, ale, bohužiaľ, nedovolili ste mu to, lebo ste nám zobrali čas. A ešte ste takí hrdinovia, že keď vy máte vystúpiť, a vy ten čas máte, tak arogantne nás odignorujete, odignorujete ľudí, ktorí chcú počuť odpovede na otázky, ktoré vám dávame a tých pár otázok zazneje aj v mojom prejave. Čo sa týka tohto zákona a tejto chyby, ktorú idete opravovať a snažíte sa aspoň pri premlčacích dobách pri znásilnení vrátiť narýchlo a zbesilo tie premlčacie doby z 10 na 20 rokov, tak je fakt, že tie premlčacie doby, podľa nášho názoru a názoru nášho hnutia, by pri násilných trestných činoch na deťoch, na ženách, pri úkladných vraždách, pri trestných činoch, kedy sa zabíjajú ľudia, kedy sa znásilňujú ženy, kedy sa ohrozené skupiny obyvateľstva takto násilne, v podstate sa ničia tí ľudia, zabíjajú sa, ničí sa ich život, ktorý mali doteraz, tak my sme v našom hnutí presvedčení, že premlčacie doby by pri týchto trestných činoch nemali byť, tak ako je to napr. vo Veľkej Británii alebo vo Švajčiarsku a my sme sa spolu s kolegami v našom hnutí rozhodli, že vám dáme šancu zahlasovať za naše pozmeňujúce návrhy. Tie pozmeňujúce návrhy sú tri, aby ste nemohli sa vyhovárať, že jeden pozmeňujúci návrh nemal to, čo by ste vy chceli, a druhý možno už má to, čo ešte by ste, to, čo nie ste ochotní pristúpiť, na ktorú vec nie ste ochotní pristúpiť, tak sme sa rozhodli, že podáme tri pozmeňujúce návrhy. Prvý pozmeňujúci návrh podám ja a je o tom, aby sme išli aspoň maďarskou cestou. To znamená, že pri násilí na deťoch, pri trestných činoch na deťoch, kedy môžu byť zneužívané, kedy môže byť trestný čin týrania blízkej osoby a zverenej osoby na týchto deťoch, kedy tam môže byť trestný čin sexuálneho zneužívania, trestný čin obchodovania s ľuďmi, trestný čin výroby detskej pornografie spáchaný na osobe mladšej ako 18 rokov, tak aby sme aspoň pri tých deťoch nemali premlčacie lehoty. Toto je pozmeňujúci návrh, ktorý predkladám ja, na konci môjho vystúpenia ho prečítam. Dúfam, že aspoň pri tých deťoch sa prebudí vo vás svedomie a nebudete pozerať na to, že to predkladá opozičný poslanec, lebo keď to predloží opozičný poslanec, tak to nie je dobré, pretože to by, to sa nerobí. Ale my sme veľakrát vo vláde podporili aj opozičné návrhy, keď boli dobré. Veľakrát sme to urobili, tak som zvedavý, že či sa aspoň tu preberie svedomie a zahlasujete za tento pozmeňujúci návrh. Potom je tu druhý pozmeňujúci návrh, ktorý predkladá, alebo predložil už v rozprave Igor Matovič, a to je, aby sa premlčacie doby pri, páchané na deťoch teda do 18 rokov, ako som spomínal, neboli premlčacie doby, a takisto v tom pozmeňujúcom návrhu je aj, aby trestné činy vraždy a úkladnej vraždy neboli nikdy premlčané. No a tretí pozmeňujúci návrh predložila moja kolegyňa pani poslankyňa Škopová, ktorá vo svojom pozmeňujúcom návrhu hovorí, že nebudú premlčacie doby na znásilnenia a trestné činy na deťoch, úkladné vraždy a takisto znásilnenia na ženách a na ohrozených skupinách obyvateľstva, aby pri znásilneniach neboli premlčacie doby. Toto je návrh, ktorý predkladá moja kolegyňa poslankyňa Škopová. Samozrejme, že keď máme trošku citu v sebe, keď máme trošku svedomia v sebe a uvidíme, koľkí poslanci v tejto snemovni to svedomie nájdu, tak by sme mali zahlasovať za pozmeňujúci návrh mojej kolegyne pani poslankyne Škopovej, kde je to aj pri deťoch, aj pri trestných činoch vraždy, úkladnej vraždy a takisto pri znásilneniach žien a ohrozených skupín obyvateľstva. Takže... (Prerušenie vystúpenia predsedajúcim.)